אדוארד לוי

אדוארד הירש לוי (באנגלית: Edward Hirsch Levi; 26 ביוני 1911 – 7 במרץ 2000), היה משפטן יהודי-אמריקאי, נשיא אוניברסיטת שיקגו, נשיא האקדמיה האמריקאית לאמנויות ולמדעים, והתובע הכללי של ארצות הברית, ה-71 במספר. היהודי הראשון שכיהן בתפקיד זה. מונה על ידי נשיא ארצות הברית ג'רלד פורד.

שנותיו הראשונות והשכלתו
לוי נולד בשיקגו, אילינוי, למשפחת רבנים. הוא סיים לימודי תואר ראשון בקולג' של אוניברסיטת שיקגו ב-1932, ותואר ראשון במשפטים (J.D) בבית ספר למשפטים של אותה אוניברסיטה ב-1935. שנה לאחר מכן, הפך לפרופסור זוטר למשפטים בבית ספר למשפטים והיה לחבר באגודת עורכי הדין של אילינוי. הוא סיים דוקטורט במשפטים (J.S.D) באוניברסיטת ייל, היכן שגם כיהן כמרצה בכיר ב-1938.

חינוך וקריירה פוליטית
במהלך מלחמת העולם השנייה כיהן כעוזר מיוחד לתובע הכללי של ארצות הברית. ב-1945, חזר לבית הספר למשפטים של אוניברסיטת שיקגו ומונה לדיקן בית הספר ב-1950. באותה שנה עבד גם כיועץ ראשי לוועדת המשנה של ועדת המשפטים, לענייני מונופול. הוא התפטר מתפקידו כדיקן והתמנה לראש המכללה (provost) של האוניברסיטה ב-1962.

ב-1964 היה לחבר ב"הצוות המרכזי של הבית הלבן לענייני פנים", בין 7–1966 ב"כוח המשימה של הבית הלבן לענייני חינוך" ובין 70–1969 "כוח המשימה של הנשיא לענייני עדיפויות בחינוך".

ב-1968 מונה לנשיא אוניברסיטת שיקגו, עד שנת 1975. באותה שנה התמנה על ידי הנשיא ג'רלד פורד לתובע הכללי ה-71 של ארצות הברית.

במהלך כהונתו כתובע הכללי, הוא הוציא סט הנחיות (1976) להגבלת הפעילות של סוכנות ה-FBI. הנחיות אלו דרשו מה-FBI להוכיח דבר ביצוע פשע לפני כל שימוש בטכניקות של משטרה סודית כגון ציתותים או חדירה לבית ללא צו בית משפט. הנחיות אלו הוחלפו בהנחיות חדשות, ב-1983, בידי התובע הכללי של הנשיא רונלד רייגן, ויליאם פרנץ' סמית'. הוא גם הצליח לשכנע את הנשיא פורד למנות את עמיתו משיקגו, ג'ון פול סטיבנס כשופט בבית המשפט העליון.

קריירה מאוחרת
לאחר כהונתו כתובע הכללי של ארצות הברית, הוא שב ללמד בבית ספר למשפטים של האוניברסיטה והקולג' של שיקגו ובמקביל כיהן גם כמרצה אורח בבית הספר למשפטים של אוניברסיטת סטנפורד, בין השנים 8–1977.

לוי גם חיבר ספר בשם "מבוא להנמקה משפטית", אשר התפרסם לראשונה ב-1949 ונאומיו קובצו ב"נקודת מבט: שיחות על חינוך".

לוי גם היה לנאמן אוניברסיטת שיקגו ו"קרן מקארתור". כמו כן, היה ליושב ראש וחבר מועצה במועצה לחינוך משפטי למען אחריות מקצועית.

היה נשיא האקדמיה האמריקאית לאמנויות ולמדעים (1986 – 1989).

לוי נפטר בשיקגו, בגיל 88, עקב מחלת אלצהיימר, ב-7 במרץ 2000.

ללוי שלושה בנים, דייוויד, מייקל וג'ון. דייוויד הוא שופט פדרלי לשעבר ומכהן כעת כדיקן בית הספר למשפטים של אוניברסיטת דיוק.

קישורים חיצוניים

 

ערכים שבהם תבנית בריטניקה אינה מתאימה
עורכי דין יהודים אמריקאים
יהודים התובעים הכלליים של ארצות הברית
יהודים פקידי ממשל בארצות הברית
יהודים חברי הקבינט של ארצות הברית
נשיאי אוניברסיטת שיקגו
חברי הקבינט של ארצות הברית בממשל ג'רלד פורד
בעלי תואר דוקטור מאוניברסיטת ייל
בוגרי אוניברסיטת שיקגו
נשיאי האקדמיה האמריקאית לאמנויות ולמדעים
שיקגו: אישים
אמריקאים שנולדו ב-1911
אמריקאים שנפטרו ב-2000
בוגרי בית הספר למשפטים באוניברסיטת שיקגו